
Kézhigiénés compliance- avagy a hatékonyságot befolyásoló tényezők vizsgálata

Célkitűzés: A nosocomiális fertőzések egyre nagyobb figyelmet kapnak a betegellátás során, a betegbiztonság szerves része, és mint minőségügyi indikátor is fontos mutató. A vizsgálat célja az egészségügyi oktatási és kórházi intézményekben alkalmazott kézhigiénés elméleti és gyakorlati tudás feltérképezése.
Adatok és módszerek: A kutatás típusa leíró keresztmetszeti kvalitatív és kvantitatív. Nem véletlenszerű, célirányos szakértői mintaválasztás során a célcsoportot eü-i szakdolgozók és olyan eü-i képzésben résztvevők körében végeztem, akiknél az aszepszis és antiszepszis szabályainak oktatása, a helyes kézhigiénés ismeret átadása tantervben megadott óraszámban megtörtént. Elemszám 226 fő (nappali=127, levelező=29, szakdolgozó=70). A vizsgálat saját szerkesztésű kérdőív felhasználásával történt, a kérdések a kézhigiénére vonatkozó ismeretekre vonatkoztak. A higiénés kézfertőtlenítés technikáját, hatékonyságát infralámpával mértem fel. Statisztikai módszer: χ2-próbát, ANOVA, t-próba SPSS 20.0. program segítségével (p<0,05). Eredmények: A fertőtlenítés fogalmát a diákok 78%-a, a nosocomiális fertőzés helyes fogalmát 44%-a tudta. A kéznek legnagyobb jelentőségét tulajdonította a fertőzések átvitelében 42 fő. A kézhigiéne fogalmát helyesen 118 fő ismeri, a kézhigiéne előfeltételeit a válaszadók mindössze 11%-a jelölte be helyesen. A szakdolgozók körében mért nyitott és zárt tudásteszt között az eltérés szignifikáns (p<0,05). Infralámpás vizsgálattal megállapítható, hogy a kézfertőtlenítést tökéletesen a tanulók közül csak 4 fő végezte el. Leginkább kimaradt területek: kézhát ujjpercek körmök, hüvelykujj. Következtetések: A nosocomiális kórházi fertőzések jelentős csökkentését lehet és kell elérni, melyhez már az oktatásban részt vevőket alapos elméleti és gyakorlati képzésben kell részesíteni, melynek elsajátítását folyamatosan és szigorúan ellenőrizni szükséges.

